钦定古今图书集成/明伦汇编/宫闱典/第040卷 > 顺宗弘吉剌皇后
## 钦定古今图书集成/明伦汇编/宫闱典/第040卷 > 顺宗弘吉剌皇后

按《元史后妃传》：“顺宗昭献元圣皇后，名荅已，弘吉剌
氏。按陈孙浑都帖木儿之女，裕宗居燕邸及潮河，顺
宗俱在侍。稍长，世祖赐女侍郭氏，后乃纳后为妃，生
武宗及仁宗。大德九年，成宗不豫，卜鲁罕皇后秉政，
遣仁宗母子出居怀州。十年十二月，后至怀州。十一
年正月，成宗崩。时武宗总兵北边，左丞相荅剌罕哈”
剌哈孙阴遣使报仁宗，与后奔还京师。后与仁宗入内哭，复出居旧邸，朝夕入奠。即遣使迎武宗还，以五
月即位。先是，太后以两太子星命付阴阳家推算，问
所宜立。对曰：“重光大荒落有灾，《旃蒙》《作噩》长久。”“重光”
为武宗生年，旃蒙为仁宗生年。太后颇惑其言，遣近
臣朵耳谕旨。武宗曰：“汝兄弟二人，皆我所出，岂有亲
疏？阴阳家所言运祚修短，不容不思也。”武宗闻之默
然，进康里脱脱而言曰：“我捍北边十年，又序次居长，
太后以星命为言，茫昧难信。使我设施，合于天心民
望，虽一日之短，亦足垂名万世，何可以阴阳家言而
乖祖宗之托哉？”脱脱以闻，太后愕然曰：“修短之说，虽
出术家，吾为太子远虑，所以深爱太子也。太子既如
是言，今当速来耳。”详见《康里脱脱传》中。五月，武宗既
立，即日尊太后为皇太后，立仁宗为皇太子，三宫协
和。十一月，帝朝太后于隆福宫，上皇太后玉册、玉宝。
至大元年三月，帝为太后建兴圣宫，给钞五万锭，丝
二万斤。二年正月，太后幸五台山作佛事，诏高丽王
璋从之。四月，立兴圣宫江淮财赋总管府，以司太后
钱粮。三年二月，以上皇太后尊号，告祀南郊。四月，以
兴圣宫鹰坊等户四千分处辽阳，建万户府统之。十
月戊申，帝率皇太子、诸王、群臣朝兴圣宫，上皇太后
尊号册宝曰“仪天兴圣慈仁昭懿寿元皇太后。”庚戌，
后恭谢太庙，以皇太后受尊号，诏赦天下。四年，仁宗
即位。延祐二年三月，帝率诸王、百官奉玉册、玉宝，加
上皇太后尊号曰仪天兴圣慈仁昭懿寿元全德泰
宁福庆皇太后。延祐七年，英宗即位。十二月，上尊号
太皇太后。《册文》云：“王政之先，无以加孝；人伦之本，莫
大尊亲。肆予临御之初，首举推崇之典。恭惟太皇太
后陛下，仁施溥博，明烛幽微。爰自居渊潜之宫，已有
母天下之望。方武宗之北狩，适成庙之宾天。旋克振
于乾纲，谅再安于宗祏。虽有在躬之历数，实司创业
之艰难。仪式表于慈闱，动协谋于先帝。莫究补天之
妙，允如扶日之升。位履至尊，两翼成于圣子；嗣登大
宝，复拥佑于眇躬。矧德迈涂山，功高文母。是宜加于
四字，式益衍于徽称。谨奉玉册玉宝，加上尊号曰仪
天兴圣慈仁昭懿寿元全德泰宁福庆徽文崇佑太
皇太后。於戏！兹虽涉于强名，庶庸申于善颂。九州四
海，养未足于孝心；万岁千秋，愿永膺于寿祉。”丙辰，太
后御大明殿受朝贺。戊辰，告太庙。太后见明宗少时
有英气，而英宗稍柔懦，诸群小以立明宗必不利于
己，遂拥立英宗。及既即位，太后来贺，英宗即毅然见
于色。后退而悔曰：“我不拟养此儿耶！”遂饮恨成疾。至
治三年二月崩，升祔顺宗庙配食。后性聪慧，历佐三
朝，教宫中侍女，皆执治女功，亲操井臼，然不事检饬，
自正位东朝，淫恣益甚。内则黑驴母亦烈失八用事，
外则幸臣失烈门、纽邻及时宰迭木帖儿相率为奸，
以至棰辱平章张珪等，浊乱朝政，无所不至。及英宗
立，群幸伏诛，而后势焰顿息焉。